Predkladacia správa

Správa o činnosti krajských úradov a okresných úradov za rok 2001 sa predkladá na rokovanie vlády Slovenskej republiky podľa “Plánu práce vlády Slovenskej republiky na rok 2002”.
Cieľom správy je informovať vládu o kvalite, rozsahu činnosti vykonávanej na jednotlivých úsekoch štátnej správy v pôsobnosti krajských úradov a okresných úradov, ich personálnom vybavení a materiálno-technickom zabezpečení, zároveň o postupe v príprave a realizácii jednej zo súčasti reformy decentralizácie a modernizácie verejnej správy, ktorou je prechod pôsobností z krajských úradov a okresných úradov na obce a na samosprávne kraje podľa zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky. Stav zabezpečovania úloh súvisiacich s reformou verejnej správy je vyjadrený úbytkom počtu zamestnancov krajských úradov a okresných úradov z dôvodu prechodu pôsobností a úbytkom spôsobeným oddelimitovaním pracovných miest v súvislosti so zrušením niektorých pôsobností a s vyčlenením úsekov požiarnej ochrany, katastra nehnuteľností a ochrany kultúrnych pamiatok z pôsobnosti krajských úradov a okresných úradov do pôsobnosti územnej samosprávy a orgánov špecializovanej miestnej štátnej správy.
Správa je vypracovaná z podkladov ministerstiev, ďalších ústredných orgánov štátnej správy, krajských úradov a okresných úradov, zo správ z vykonaného prieskumu a sú v nej použité údaje zo štatistických zisťovaní. Keďže v prieskume neboli zistené skutočnosti, ktoré by podmieňovali ich osobitné zvýraznenie, sa neuvádzajú  v správe samostatne.
V správe sa popri prezentácii činnosti uvádzajú aj problémy, ktoré súvisia s nadmerným pracovným zaťažením zamestnancov na niektorých úsekoch štátnej správy, čo je spôsobované aj rozširovaním pôsobnosti krajských úradov a okresných úradov o jednotlivé činnosti podľa osobitných zákonov, napr. o činnosť vo veciach následnej finančnej kontroly, ukladania pokút za porušenie povinností zo zákonného zmluvného poistenia motorových vozidiel, vo veciach vydávania rybárskych lístkov, ktoré neboli predkladateľmi návrhov zákonov kvantifikované, čím neboli utvorené personálne predpoklady na výkon týchto činností a   sú vykonávané v rámci stavu počtu zamestnancov.
Prieskum činnosti bol vykonaný v Krajskom úrade v Žiline a v okresných úradoch v Žiline, Bytči a Liptovskom Mikuláši,  Krajskom úrade v Prešove a v okresných úradoch v Prešove, Poprade a Stropkove. Prieskum vykonalo Ministerstvo dopravy, pôšt a telekomunikácií SR, Ministerstvo zdravotníctva SR, Ministerstvo vnútra SR, Ministerstvo práce, sociálnych vecí a rodiny SR, Ministerstvo výstavby a regionálneho rozvoja SR, Ministerstvo životného prostredia SR, Úrad geodézie, kartografie a katastra SR a Úrad vlády SR.
Materiál bol predložený na medzirezortné pripomienkové konanie všetkým ministerstvám a ústredným orgánom štátnej správy, Národnej banke Slovenska, Najvyššiemu kontrolnému úradu SR, Generálnej prokuratúre SR a Združeniu miest a obcí Slovenska, tzn. 37 pripomienkujúcim subjektom. Pripomienky nezaslalo  11 oslovených subjektov.
Pripomienky predložili Úrad vlády SR - odbor vládnej agendy, Ministerstvo hospodárstva SR, Ministerstvo financií SR, Ministerstvo práce, sociálnych vecí a rodiny SR, Ministerstvo školstva SR,  Ministerstvo výstavby a regionálneho rozvoja SR, Inštitút pre verejnú správu a Krajský úrad v Nitre. 
Zásadnú pripomienku predložilo Ministerstvo financií SR, ktoré požaduje vypustiť body B.1. a D.1. z návrhu uznesenia vlády SR. Predkladateľ túto pripomienku akceptoval. Taktiež predkladateľ akceptoval formulačné, technické a jazykové pripomienky, ako aj tie vecné pripomienky, ktoré smerovali k doplneniu a úprave materiálu. Vyhodnotenie pripomienkového konania je uvedené v prílohu k materiálu.
Materiál nemá finančný, environmentálny dopad a dopad na zamestnanosť.  Materiál sa predkladá na rokovanie vlády bez rozporov.